กสทช.ชงรัฐฯงัด ม.44 ยืดชำระค่าไลเซ่นส์-แบ่งจ่ายค่างวดคลื่น 900 MHz
กสทช.ชงรัฐบาลงัด ม.44 ยืดชำระค่าไลเซ่นส์ออกไป 3 ปี-แบ่งจ่ายค่างวดคลื่น 900 MHz เป็นเวลา 5 ปี
15 มี.ค. 2561

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยภายหลังการประชุมคณะทำงานแก้ไขปัญหาทีวีดิจิทัลว่า ที่ประชุมเห็นตรงกันในมาตรการพักชำระค่าธรรมเนียมใบอนุญาตเป็นเวลา 3 ปี และ กสทช. จะช่วยรับผิดชอบค่าบริการโครงข่ายทีวีดิจิตอล โดยลดค่าเช่าโครงข่ายลง 50% เป็นเวลา 24 เดือน
อีกทั้งจะมีมาตรการช่วยเหลือผู้ประกอบการที่ประมูลคลื่นความถี่ 900 เมกกะเฮิรตซ์ โดยแบ่งการชำระงวดที่เหลือเป็นเวลา 5 ปี โดยจะนำข้อสรุปเสนอที่ประชุมคณะรัฐมนตรี และคณะรักษาความสงบแห่งชาติ (คสช.) ในวันที่ 27 มี.ค.นี้ โดยคาดว่าจะใช้อำนาจตามมาตรา 44 ของรัฐธรรมนูญประกาศใช้มาตรการช่วยเหลือภายในสิ้นเดือนมี.ค.นี้